《迎秋词》
明代·石宝

井梧叶堕凉飙发，听尽秋莺待明月。画阑夜悄珠露垂，银汉飞明溅城阙。

新萤乍起促织鸣，谁家砧杵才数声。夜凉始觉素帏爽，不应梦逐相思生。

相思复相思，美人来几时。百草尚欲望秋实，何处莲花无藕丝。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。